17. oktober i 2013 døde en 47 år gammel kvinne etter å ha blitt påkjørt av bybanen ved Mårdalen. I fjor høst kom rapporten fra Havarikommisjonen. I den kom det frem at de mente gjerder kunne ha forhindret dødsulykken.

Les også: Søsteren ble bybanens første offer

Torsdag, halvannet år etter ulykken, ble det satt opp en pullerter for å hindre personer å krysse bybanesporet utenfor fotgjengerovergangene.

– Hvorfor setter dere ikke opp et tett gjerde?

– Det blir for trangt å sette opp et permanent gjerde her. Dessuten mener vi at pullerter er en tilstrekkelig løsning. Vi har tilsvarende løsning mot Møllendalsveien. I tillegg har vi fjernet gresset i sporet slik at det er mindre inviterende å løpe på, sier sikkerhetssjef Ivar Gubberud i Bybanen AS.

Vil ikke gjerde inn banen

Etter ulykken satte Bybanen AS opp et midlertidig ledegjerde ved ulykkesstedet. Da sa Gubberud at de trolig ville erstatte dette med et permanent gjerde.

– Nå er det slik at vi ikke kan gjerde inn bybanen absolutt alle steder, på samme måte som det er umulig å skjerme bilveier og busstraseer med gjerder. Bybanen i Bergen er normalt ikke utstyrt med fysiske hindringer ved stoppene. Folk må se seg for, sier Gubberud.

I rapporten til Havarikommisjonen kom det frem at bybanens åpne løsninger, hvor skillelinjer og grenser markeres ved hjelp av betong, fargekoder i asfalt og høydeforskjeller, krever at fotgjengere er bevisste på disse skillene.

«Havarikommisjonen er usikker på om disse skillene er like tydelige for alle av bybanens brukergrupper, slik som barn, eldre og mennesker med nedsatt funksjonsevne.»

Sprang ut i sporet

Den 47 år gamle kvinnen ble truffet da hun sprang ut i sporet før selve overgangsfeltet.

«Ved denne ulykken ville for eksempel et ledegjerde ledet vedkommende opp til fotgjengerovergangen, og medført at personen måtte krysset sporet i rett vinkel og muligens også at vedkommende hadde snudd seg til venstre», heter det i rapporten.

– Hvorfor har dere ventet halvannet år med å sette opp en barriere?

– Det har vært helt uproblematisk å vente så lenge da vi har hatt midlertidige gjerde ved ulykkesstedet. Vi ville vente til havarikommisjonen hadde avgitt sin rapport for å få vite om det var andre tiltak vi skulle sette i verk, sier Gubberud.

Skuffet over sikkerhetstiltak

Øyvind Korsøen mistet sin søster Anne Korsøen i bybaneulykken. Han er skuffet over at de ikke setter opp et tett gjerde.

– Et tett gjerde burde vært på plass fra starten av. Det hadde nok forhindret at min søster døde. Jeg er positiv til at de øker sikkerheten, men overrasket over at de ikke lager er tett gjerde slik de har på Nesttun og Paradis, sier han.